
[bookmark: _Hlk136334173]C O N T R A C T   D E   C E S I U N E 
PRIVIND PRELUAREA GRATUITĂ,  CU TITLU DEFINITIV,  DE CĂTRE CLUBUL SPORTIV MUNICIPAL „AURUL” BRAD, A  ACTIVITĂȚII FOTBALISTICE, A ECHIPEI  ASOCIAȚIA CLUB SPORTIV „ARMATA  AURUL” BRAD,  A DREPTULUI  DE PARTICIPARE LA CAMPIONATUL JUDEȚEAN LIGA A IV-A ÎNCEPÂND CU SEZONUL 2023-2024,
 A PALMARESULUI, A ACTIVELOR ȘI PASIVELOR, PRECUM ȘI A  TUTUROR DREPTURILOR FEDERATIVE SPORTIVE ALE ASOCIATIEI CLUB 
SPORTIV  „ARMATA  AURUL”  BRAD


CAPITOLUL I. PĂRŢILE
CLUBUL SPORTIV MUNICIPAL „AURUL” BRAD, cu sediul în municipiul Brad, strada Morii, FN, județul Hunedoara, CIF_______________, structură sportivă de drept public, înființat de către Municipiul Brad, prin Hotărârea Consiliului Local nr. 121/2023, nr. de identificare în Registrul sportiv __________________, email: csmaurulbrad@primariabrad.ro, prin împuternicit Ștefan-Ioan TIRITEU, în calitate de Cesionar, pe de o parte,
și
ASOCIAȚIA CLUB SPORTIV „ARMATA AURUL”  BRAD, cu sediul în municipiul Brad, strada Indepenendenței, nr. 3, județul Hunedoara,  CIF: ______________, structură sportivă de drept privat, nr. de identificare în Registrul sportiv HD/A2/00238/2002, email: vali_verdes@yahoo.com, prin președinte Valentin VERDEȘ, în calitate de Cedent, pe de altă parte,
am convenit încheierea prezentului contract de cesiune a activității fotbalistice cu intenția de a păstra continuitatea echipei de fotbal, apreciind că asigurarea condițiilor necesare pentru continuarea activității acesteia reprezintă o obligație față de comunitate și că revitalizarea fotbalului în municipiul Brad se poate face doar prin susținerea și implicarea autorităților locale, menținerea echipei de fotbal fiind  de interes local și național.
CAPITOLUL II. DEFINIȚII
Art. 1. – În sensul prezentului contract, termenii și expresiile de mai jos au următoarele semnificații:
a). -  activitate sportivă – activitatea sportivă a echipei de fotbal;                                                                                
b). - locul de participare în competiții – locul ocupat de echipa de fotbal ASOCIAȚIA CLUB SPORTIV „ARMATA AURUL” BRAD  în campionatul județean de fotbal LIGA a IV – a;                                                                                                                                  
c.) - drepturile federative – totalitatea drepturilor pe care le are o structură sportivă potrivit legislației și Statutului, regulamentelor Federației Române de Fotbal/AJF Hunedoara, regulamentelor forurilor internaționale, inclusiv contribuțiile de formare și solidaritate;                                                                                                   
d.) - contribuție de solidaritate - sumă compensatorie reprezentând 5% din indemnizația de transfer, repartizată cluburilor care au contribuit la instruirea unui jucător profesionist în perioada cât acesta a avut vârsta de 12 – 23 de ani;
e.) - palmares – rezultatele, premiile, distincțiile, titlurile obținute de echipa de fotbal;
f.) - părțile – Cesionarul și Cedentul;                                                                                                                     
g.) - obligații sportive – obligații pecuniare pe care le are Cedentul față de sportivii echipei de fotbal, față de antrenorii și personalul sportiv al echipei de fotbal, față de Federația Română de Fotbal/AJF Hunedoara;
h.) - forţa majoră - un eveniment independent de voinţa Părţilor, imprevizibil şi insurmontabil care împiedică Părţile să execute total sau parţial obligaţiile asumate.

CAPITOLUL III. OBIECTUL CONTRACTULUI
Art. 2. - Obiectul prezentului contract îl constituie preluarea gratuită,  cu titlu definitiv, de către Cesionar, activității fotbalistice, a echipei Asociația Club Sportiv „Armata  Aurul” Brad, a dreptului de participare la Campionatul Județean liga a IV - a  începând cu sezonul 2023-2024, a emblemei și a elementelor de identitate vizuală, a palmaresului, a activelor și pasivelor, precum și a tuturor drepturilor federative sportive ale Cedentului.
Art. 3. - Preluarea activității sportive, a locului de participare în competiții și a drepturilor federative include transferul întregului palmares al echipei de fotbal.
Art. 4. - Preluarea activității sportive, a locului de participare și a drepturilor federative conferă Cesionarului următoarele drepturi:  
a.) - de a participa cu echipa de fotbal în Campionatul Județean liga a IV - a, sezonul 2023-2024;        
b.) - de a încasa toate drepturile derivând din transferul jucătorilor, inclusiv contribuția de solidaritate;
c.) - de a se folosi de palmaresul echipei de fotbal.
Art. 5. - Cesiunea este definitivă și ireversibilă.

CAPITOLUL IV. PREȚUL CESIUNII

Art. 6. - Părțile convin ca cesiunea activității sportive, a locului de participare în competiții, respectiv în Campionatul Județean liga a IV – a, începând cu sezonul 2023-2024, a echipei de fotbal  Asociația Club Sportiv „Armata  Aurul” Brad, precum și a tuturor drepturilor federative sportive ale Cedentului se face cu titlu gratuit, Cesionarul neavând nicio obligație față de Cedent.

CAPITOLUL V. OBLIGAȚIILE ŞI DREPTURILE PĂRŢILOR

Art. 7. - Drepturile Cesionarului:
a.) - de a solicita Cedentului semnarea tuturor documentelor necesare în vederea înregistrării prezentei cesiuni la Asociația Județeană de Fotbal Hunedoara;
b.) - de a participa cu echipa de fotbal în Campionatul Județean liga a IV - a, sezonul 2023-2024;
c.) - de a exercita toate drepturile federative sportive începând cu data semnării prezentului contract.
Art. 8. - Obligațiile Cesionarului:
            Cesionarul se obligă să semneze toate documentele necesare în vederea înregistrării prezentei cesiuni la Asociația Județeană de Fotbal Hunedoara.
Art. 9. - Drepturile Cedentului:
             Cedentul are dreptul de a solicita Cesionarului semnarea tuturor documentelor necesare în vederea înregistrării prezentei cesiuni la Asociația Județeană de Fotbal Hunedoara .
Art. 10. - Obligaţiile Cedentului:
              Cedentul se obligă să semneze toate documentele necesare în vederea înregistrării prezentei cesiuni la Asociația Județeană de Fotbal Hunedoara.
CAPITOLUL VI. TRANSMITEREA DREPTURILOR

Art. 11. - Cesiunea activității sportive, a locului de participare în competiții, respectiv în Campionatul Județean liga a IV - a, sezonul 2023-2024, a echipei de fotbal, precum și a tuturor drepturilor federative sportive are loc la data semnării prezentului contract.

CAPITOLUL VII. RĂSPUNDEREA CONTRACTUALĂ – GARANȚII

Art. 12. - În caz de neexecutare a obligaţiei, partea în culpă datorează daune – interese celeilalte părți.
Art. 13. - Cedentul garantează Cesionarul că obligațiile sportive declarate, sunt toate obligațiile sportive pe care le are și pe care se obliga sa le achite și nicio altă obligație sportivă nu este înregistrată la Cedent la data semnării prezentului contract.

CAPITOLUL VIII. FORŢA MAJORĂ

Art. 14. - Forţa majoră exonerează de răspundere Părţile în cazul neexecutării parţiale sau totale a obligaţiilor asumate prin prezentul contract.
Art. 15. - Partea care invocă forţa majoră are obligaţia să o aducă la cunoştinţa celeilalte părţi, în scris, în maximum 5 (cinci) zile de la apariţie, iar dovada forţei majore, împreună cu avertizare asupra efectelor şi întinderii posibile a forţei majore, se va comunica în maximum 15 (cincisprezece) zile de la apariţie.
Art. 16. - Data de referinţă este data ştampilei poştei / data de predare către Comitentul serviciului de curierat rapid a expediţiei.
Art. 17. - Dovada va fi certificată de Camera de Comerţ şi Industrie sau alt organism abilitat de lege sau uzanţele comerciale.
Art. 18. - Partea care invocă forţa majoră are obligaţia să aducă la cunoştinţa celeilalte părţi încetarea cauzei acesteia în maximum 15 (cincisprezece) zile de la încetare.
Art. 19. - Dacă aceste împrejurări şi consecinţele lor durează mai mult de 6 (şase) luni, fiecare partener poate renunţa la executarea contractului pe mai departe. În nici un caz, nici una din părţi nu are dreptul de a cere despăgubiri de la cealaltă parte, dar ele au îndatorirea de a-i onora toate obligaţiile până la această dată.

CAPITOLUL IX. ÎNCETAREA CONTRACTULUI

Art. 20. – Prezentul contract încetează:
a) - prin acordul Părților contractante;
b.) -  prin reziliere, în cazul neexecutării culpabile de către una din Părţi.
c.) - în cazul dizolvării, insolvabilității sau falimentul uneia dintre Părți.

CAPITOLUL X. NOTIFICĂRI ȘI COMUNICĂRI

Art. 21. - Orice comunicare sau notificare adresată de către una dintre Părţi celeilalte, va fi socotită ca valabil îndeplinită dacă este transmisă prin e-mail, prin scrisoare la adresele prevăzute la Capitolul I. al prezentului contract.
Art. 22. - Părţile convin că principalele modalităţi de schimb de informaţii va fi prin e-mail şi vor folosi cu precădere acest mijloc de comunicare.
Art. 23. - În cazul în care notificarea/comunicarea se face pe cale poştală sau servicii specializate de curierat, se va transmite cu scrisoare recomandată, cu conţinut declarat şi confirmare de primire şi se consideră primită de destinatar la data menționată de oficiul poștal sau serviciul special de curierat pe confirmare.
Art. 24. - Dacă notificarea/comunicarea se trimite prin e-mail, ea se consideră primită în prima zi lucrătoare după cea în care a fost expediată.
Art. 25. - Notificările verbale nu se iau în considerare dacă nu sunt confirmate prin intermediul uneia din modalităţile prevăzute în prezentul articol.

CAPITOLUL XI. PRELUCRAREA DATELOR CU CARACTER PERSONAL

Art. 26. - Părțile se obligă să respecte dispozițiile legale privind protecția datelor cu caracter personal și să pună în aplicare măsuri tehnice și organizatorice de protejare a tuturor operațiunilor privitoare în mod direct sau indirect la datele cu caracter personal, care previn prelucrările neautorizate sau ilegale, precum și pierderea sau distrugerile accidentale sau ilegale.
Art. 27. - Prelucrarea datelor se face cu scopul executării prezentului contract, comunicarea între Părți.
Art. 28. - Datele cu caracter personal colectate și prelucrate sunt: nume, prenume, CNP, domiciliul, adresă e-mail, număr de telefon, seria și numărul de carte de identitate, imaginea sportivilor și persoanelor care au obligații sportive față de Cedent.
Art. 29. - Durata de păstrare a datelor se face pe durata existenței obligațiilor sportive + 5 ani.
Art. 30. - Părțile declară că sunt de acord cu colectarea, prelucrarea și  păstrarea datelor personale și cu respectarea confidenţialității acestor date, conform legii.

CAPITOLUL XII. CLAUZA DE CONFIDENȚIALITATE

Art. 31. - Părtile au convenit, de comun acord, următoarele obligații:
a.) - să nu folosească niciun fel de date sau informații confidențiale în alt scop, decât în legătură cu prezentul contract;
b.) - să păstreze secrete toate informațiile confidențiale, date și documente de care au luat cunoștința, sub orice forma, verbal ori pe orice suport, să nu le divulge nimănui și să asigure securitatea acestora prin mijloace de securitate pe care le aplica propriilor informații confidențiale;
c.) - să nu facă copii ale informației confidențiale sau să o reproducă în orice altă formă, în afară de cazul în care reproducerea are ca scop distribuirea informației către persoane care au accesul permis la aceasta; 
d.) - să nu permită accesul terțelor persoane la informațiile puse la dispoziție de către Părți sau să permită copierea lor de către o alta persoană fără autorizarea expresă a celeilalte Părți implicate;
e.) - să ia toate masurile de siguranță pentru ca orice persoană (angajat al uneia dintre Părți sau consultant independent) care ia cunoștință de informațiile confidențiale, să fie informată despre obligațiile pe care Părțile și le asumă prin acest articol și să le respecte.
Art. 32. - Părtile sunt de acord cu divulgarea informațiilor confidențiale către:
a.) - angajați ai Parților sau consultanți independenți, doar în legătura cu îndeplinirea prezentului contract;
b.) - instanța de judecată sau alt organ competent conform legii, în limitele stabilite de lege, cu obligația de a notifica Partea imediat ce ia cunoștința de o astfel de solicitare și să asigure asistență în legătură cu orice demers legal în vederea efectuării unei opoziții/contestații la o astfel de solicitare.

CAPITOLUL XIII.  LEGEA APLICABILĂ ȘI SOLUŢIONAREA LITIGIILOR

Art. 33. - Legea aplicabilă prezentului contract este legea română.
Art. 34. - Litigiile care se vor naște din prezentul contract sau în legătură cu prezentul contract, inclusiv cele referitoare la validitatea, interpretarea, executarea sau desființarea acestuia, vor fi soluționate pe cale amiabilă.
Art. 35. - Părţile se vor putea adresa instanţei de judecată competentă numai dacă soluţionarea litigiului pe cale amiabilă a eșuat.

CAPITOLUL XIV. DISPOZIȚII FINALE

Art. 36. - Prezentul contract reprezintă voința Părților și înlătură orice altă înțelegere anterioară, verbală sau scrisă.
Art. 37. - Modificarea prezentului contract se poate face doar cu acordul Părţilor contractante, prin act adiţional.
Art. 38. - Prezentul contract s-a redactat în limba română, în trei exemplare originale, câte un exemplar pentru fiecare parte și un exemplar pentru a fi transmis Asociația Județeană de Fotbal Hunedoara, azi, ________________________, la sediul Cesionarului, fiecare pagină a actului  fiind semnată de către Părți.

